CELEX: 32010R0606
Language: fi
Date: 2010-07-09 00:00:00
Title: Komission asetus (EU) N:o 606/2010, annettu 9 päivänä heinäkuuta 2010 , tiettyjen vähän päästöjä aiheuttavien ilma-alusten käyttäjien polttoaineenkulutuksen arviointiin käytettävän ja Euroopan lennonvarmistusjärjestön (Eurocontrol) kehittämän yksinkertaistetun välineen hyväksymisestä  (ETA:n kannalta merkityksellinen teksti )

10.7.2010   
            
            
               FI
            
            
               Euroopan unionin virallinen lehti
            
            
               L 175/25
            
         KOMISSION ASETUS (EU) N:o 606/2010,
   annettu 9 päivänä heinäkuuta 2010,
   tiettyjen vähän päästöjä aiheuttavien ilma-alusten käyttäjien polttoaineenkulutuksen arviointiin käytettävän ja Euroopan lennonvarmistusjärjestön (Eurocontrol) kehittämän yksinkertaistetun välineen hyväksymisestä
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 14 artiklan 1 kohdan,
   sekä katsoo seuraavaa:
   
               (1)
            
            
               Euroopan parlamentin ja neuvoston direktiivin 2003/87/EY mukaisten ohjeiden vahvistamisesta kasvihuonekaasupäästöjen tarkkailua ja raportointia varten 18 päivänä heinäkuuta 2007 annetussa komission päätöksessä 2007/589/EY (2) vahvistettujen ohjeiden mukainen kasvihuonekaasupäästöjen kattava, johdonmukainen, avoin ja täsmällinen tarkkailu ja raportointi on olennaista direktiivissä 2003/87/EY vahvistetun päästöoikeuksien kaupan järjestelmän toiminnan kannalta.
            
         
               (2)
            
            
               Direktiivin 2003/87/EY 14 artiklan 3 kohdassa edellytetään, että kukin ilma-aluksen käyttäjä tarkkailee 1 päivästä tammikuuta 2010 alkaen kunakin kalenterivuonna liikennöimiensä lentojen aiheuttamia hiilidioksidipäästöjä ja raportoi niistä päätöksessä 2007/589/EY vahvistettujen ohjeiden mukaisesti.
            
         
               (3)
            
            
               Kunkin ilma-aluksen käyttäjän olisi laadittava tarkkailusuunnitelma, jossa olisi mainittava toimenpiteet, joita ilma-aluksen käyttäjä aikoo toteuttaa päästöjensä tarkkailemiseksi ja niistä raportoimiseksi, ja toimitettava se hallinnoivalle jäsenvaltiolle; hallinnoivan jäsenvaltion toimivaltaisten viranomaisten olisi hyväksyttävä tällaiset tarkkailusuunnitelmat päätöksessä 2007/589/EY vahvistettujen ohjeiden mukaisesti.
            
         
               (4)
            
            
               Päätöksen 2007/589/EY liitteessä XIV olevassa 4 osassa vahvistetaan vain rajallisen määrän lentoja vuodessa liikennöiviin ja vähän hiilidioksidipäästöjä aiheuttaviin ilma-alusten käyttäjiin sovellettava yksinkertaistettu menettely heidän liikennöimiensä ilma-alusten polttoaineenkulutuksen arviointia varten; tällä menettelyllä vähennetään ilman-alusten käyttäjille aiheutuvaa hallinnollista rasitetta ja siinä hyödynnetään Euroopan lennonvarmistusjärjestön (Eurocontrol) tai jonkin muun asiaankuuluvan järjestön kehittämiä välineitä, joilla voidaan käsitellä kaikki asiaankuuluvat ilmaliikennetiedot, kuten Eurocontrolin käytössä olevat tiedot, edellyttäen, että komissio on hyväksynyt nämä välineet.
            
         
               (5)
            
            
               Eurocontrol on kehittänyt ja dokumentoinut yksinkertaistetun välineen, jolla voidaan arvioida lentoasemien välisten lentojen polttoaineen kulutus ja syntyvät hiilidioksidipäästöt. Arvioinnissa käytetään kunkin lennon todellista reittipituutta, joka on määritelty kattavimpien tällä hetkellä käytettävissä olevien lentoliikennetietojen ja lentotiedotuksen perusteella ja jossa otetaan huomioon polttoaineen kulutus kaikissa lentoon liittyvissä vaiheissa, kuten lähtöportilla ja rullaustoimintojen, laskun, nousun sekä matkalennon aikana, ja ilmaliikenteen hallintatoimiin liittyvät näkökohdat. Arvioinnissa hyödynnetään keskeisimpien ilma-alustyyppien osalta tilastollisesti päteviä polttoaineenkulutusta koskevia korjauskertoimia ja muiden ilma-alusten osalta yleisempää toimintamallia, jossa polttoaineenkulutuksen korjauskertoimet määritellään ilma-aluksen suurimman sallitun lentoonlähtömassan mukaisesti; tästä menettelystä aiheutuvat epävarmuustekijät ovat hyväksyttävällä tasolla.
            
         
               (6)
            
            
               Tämä väline on päätöksellä 2007/589/EY vahvistettujen ohjeiden vaatimusten mukainen, koska käytettävä lähestymistapa perustuu yksittäisiin lentoihin, lentoreittien todellisiin pituuksiin ja tilastollisesti päteviin polttoaineenkulutustietoihin. Tästä syystä on asianmukaista, että tämä väline on asiaankuuluvien ilma-alusten käyttäjien käytettävissä ja hyväksytty tällaista käyttöä varten, jotta ilma-alusten käyttäjille seuranta- ja raportointivelvoitteesta aiheutuvaa hallinnollista rasitetta voidaan vähentää.
            
         
               (7)
            
            
               Ilma-aluksen käyttäjä voi itsestään riippumattomista syistä olla kykenemätön tarkkailemaan tietyn lennon todellista polttoaineenkulutusta. Tällaisissa tilanteissa, ja jos todellista polttoaineenkulutusta ei voida määritellä muutoin, on asianmukaista, että vähän päästöjä aiheuttavien ilma-alusten käyttäjien käytössä oleva polttoaineenkulutuksen arviointiväline olisi myös muiden ilma-alusten käyttäjien käytettävissä, jotta nämä voisivat määritellä tiettyjen lentojen polttoaineenkulutuksen, jos todellisia polttoaineen kulutusta koskevia tietoja ei ole käytettävissä.
            
         
               (8)
            
            
               Päätöksen 2007/589/EY liitteessä XIV olevassa 6 osassa edellytetään, että polttoaineenkulutuksen arviointivälinettä käyttävä ilma-aluksen käyttäjä sisällyttää tarkkailusuunnitelmaansa todisteet vähän päästöjä aiheuttaviin ilma-alusten käyttäjiin sovellettavien edellytysten täyttymisestä sekä todisteet ja kuvauksen käytetystä välineestä.
            
         
               (9)
            
            
               Tässä asetuksessa säädetyt toimenpiteet ovat ilmastonmuutoskomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Hyväksytään Euroopan lennonvarmistusjärjestön (Eurocontrol) (3) kehittämä ja käytettäväksi tarjoama polttoaineenkulutuksen arviointia koskeva väline seuraavien käyttöön:
   
               1.
            
            
               vähän päästöjä aiheuttavat ilma-alusten käyttäjät, jotta nämä voisivat täyttää direktiivin 2003/87/EY 14 artiklan 3 kohdan ja päätöksen 2007/589/EY liitteessä XIV olevan 4 osan mukaiset tarkkailu- ja raportointivelvoitteensa;
            
         
               2.
            
            
               kaikki päätöksen 2007/589/EY liitteessä XIV olevassa 5 osassa tarkoitetut ilma-alusten käyttäjät direktiivin 2003/87/EY liitteen I soveltamisalaan kuuluvien tiettyjen lentojen polttoaineenkulutuksen mittaamiseksi, jos hiilidioksidipäästöjen tarkkailemiseksi tarvittavia tietoja ei ilma-aluksen käyttäjästä riippumattomista syistä ole saatavilla ja jos tällaista polttoaineen kulutusta ei voida määritellä ilma-aluksen käyttäjän tarkkailusuunnitelmassa yksilöidyllä vaihtoehtoisella menetelmällä.
            
         2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 9 päivänä heinäkuuta 2010.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EUVL L 275, 25.10.2003, s. 32.
   
      (2)  EUVL L 229, 31.8.2007, s. 1.
   
      (3)  www.eurocontrol.int/ets/small_emitters